Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1037

1. A képzési cél Olyan szakemberek képzése, akik a régészet általános ismeretanyagából és annak választott fő korszakaiból, valamint segédtudományaiból elméletileg és gyakorlatilag felkészültek. Legalább két fő korszak problémáiban elmélyülnek, és elsajátítják a forrásfeltárás régészeti módszereit. Emellett rendelkeznek azokkal az ismeretekkel, amelyek a közgyűjtemények régész-muzeológus munkakörének betöltéséhez szükségesek. A megszerzett ismeretek segítségével képesek arra, hogy régészeti forrásokat és lelőhelyeket felkutassanak, feltárjanak és feldolgozzanak, valamint ilyen jellegű múzeumi gyűjteményeket kezeljenek. A régészeti emlékanyag mellett ismerik a kulturális örökség más területeit is, és felkészültek arra, hogy ezen örökséggel kapcsolatos alapfeladatokat ellássanak minden olyan intézményben, amelynek feladata a kulturális örökség feltárása, védelme, feldolgozása és bemutatása. A szak egyszakos és kétszakos képzés keretében egyaránt végezhető. A szakon tanári képesítést nem lehet szerezni.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes